**Nukualofa**, tongansk **Nukuʻalofa**, er hovedstaden i Tonga og landets største by. Byen ligger på nordkysten av øya Tongatapu. Hovedstadsområdet Nukualofa dekker et område på 34,82 km² og hadde ved folketellingen i 2011 36 045 innbyggere.

Etymologi
---------

Navnet Nukualofa betyr «kjærlighetens bolig» eller «kjærlig hjem».

Historie
--------

Byen vokste fram fra to landsbyer, Kolomotuʻa og Kolofoʻou. Den eldste av disse er Kolomotu'a, som på 1800-tallet var tilholdssted for ledende høvdinger i det vestlige Tongatapu. Kolomotuʻa ble i 1829 gjort til hovedkvarter av metodistmisjonærer. Misjonærene etablerte skole på stedet. George Tupou I, som ble konge i 1845, valgte Kolomotuʻa til sin hovedstad. Stedet fikk betydning som makt- og administrasjonssentrum. Havnen ble utbygd og handelen økte.

Kongepalasset ble reist 1865–1867. Et kongelig gravkammer ble bygget etter kong George Tupou Is død i 1893.

I 1936 hadde Nukualofa 4 000 innbyggere. Nye områder langs sjøkanten til Touliki i øst og Sopu i vest ble bebygget og byen spredte seg sørover innover i landet til den nådde lagunen Fanga Kakau. Senere er Tofoa og det attraktive boligområdet Maʻufanga innlemmet i hovedstadsområdet. Etter at syklonen Isaac ødela boligområder i 1982, ble det sumppregede området Popua åpnet for bebyggelse.

I 2006 ble store deler av forretningssentrum i Nukualofa, samt offentlige bygninger, ødelagt i opptøyer, der seks mennesker døde. 
Et gjenoppbyggingsprogram der nye bygninger ble reist og infrastruktur oppgradert fulgte. Gjenoppbyggingen var ferdig i mars 2012.

Samfunn
-------

Gate i Nukualofa
Nukualofa har en dypvannshavn beskyttet av rev og er Tongas viktigste havneby. Byens viktigste eksportvarer er bananer, kopra, vanilje og squash. I tillegg produseres det håndverksprodukter, hovedsakelig til salg på markedet. Nukualofa er det viktigste markedet for fisk i Tonga og havnen benyttes av en fiskeriflåte som fanger tunfisk og snappere. Staten har etablert et industriområde for å fremme småindustri.

Teufaiva Sport Stadium ligger i Nukualofa.

Hovedstaden betjenes av Fuaʻamotu internasjonale lufthavn, beliggende 24 km sørøst for hovedstaden.

Referanser
----------

1. ↑  *Tonga 2011 Census of Population and Housing. Volume 1: Basic Tables and Administrative Report*, Tonga Department of Statistics, 2013, tabell G4, s. 12.
2. ↑  Room, Adrian: *Placenames of the World. Origins and Meanings of the Names for Over 5000 Natural Features, Countries, Capitals, Territories, Cities and Historic Sites*, 2. utgave, Jeffewrtson, North Carolina: McFarland, 2006, s. 275.
3. 1 2 3  Lal, Brij V. og Kate Fortune (red.): *The Pacific Islands: An Encyclopedia*, Honolulu: University of Hawai'i Press, 2000, s. 100.
4. 1 2 3  «Nukuʿalofa», *Encyclopaedia Britannica Online*.
5. ↑  Royal Tombs at Mala'ekula Arkivert 22. mars 2014 hos Wayback Machine. Tongas kongehus.
6. ↑  «Six found dead after Tonga riots», *BBC News*, 17. november 2006.
7. ↑  «Nuku'alofa downtown reconstruction completed» Arkivert 5. mars 2016 hos Wayback Machine. *Matangi Tonga Magazine* , 2. april 2012, via Pacific Islands Report.

  


| * v
* d
* r
Hovedsteder i Oseania |
| --- |
| Adamstown **·** Alofi **·** Apia **·** Avarua **·** Canberra **·** Funafuti **·** Hagåtña **·** Honiara **·** Kingston **·** Majuro **·** Mata-Utu **·** Melekeok **·** Nouméa **·** Nuku'alofa **·** Pago Pago **·** Palikir **·** Papeete **·** Port Moresby **·** Port Vila **·** Saipan **·** Sør-Tarawa **·** Suva **·** Wellington **·** Yaren |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Encyclopædia Universalis **·** VIAF **·** GND **·** LCCN **·** GeoNames **·** MusicBrainz
 |